এমনটা যে ঘটবে কস্মিনকালেও আঁচ করতে পারেনি হায়দরাবাদ শিবির। হারের পাশাপাশি নতুন সমস্যা নিয়ে মাথা ঘামাতে হচ্ছে সানরাইজার্স হায়দরাবাদকে। শনিবারেই কেকেআর-এর বিরুদ্ধে ঘরের মাঠে ১৭ রানে হার স্বীকার করতে হয়েছে হায়দরাবাদ শিবিরকে। তার উপরি হিসেবে যোগ হয়েছে এই বিপত্তি।
কী হয়েছে? আসলে হায়দরাবাদ দলের অ্যানালিস্টের কম্পিউটারই চূর্ণ বিচূর্ণ করে দিয়েছেন শিখর ধবন। হায়দরাবাদ ব্যাট করার সময় দ্বিতীয় ওভারের প্রথম বলেই ঘটনাটি ঘটে। ট্রেন্ট বোল্ট বল করছিলেন কেকেআর-এর জার্সিতে। ক্রিজের অপর প্রান্তে ব্যাট করছিলেন শিখর ধবন। বোল্টের অফ সাইডের সামান্য বাইরের বল কাট করে বাউন্ডারিতে পাঠিয়ে দেন ধবন। সাইড লাইনেই দলের ক্রিকেটারদের সঙ্গে বসেছিলেন কোচ লক্ষ্মণ। বাউন্ডারি পেরিয়ে শিখর ধবনের শট আছড়ে পড়ে দলেরই অ্যানালিস্টের ল্যাপটপে।

ছবি : আইপিএল ওয়েবসাইট
পরে জানা যায়, ল্যাপটপটির হার্ড ডিস্ক প্রায় বিকল হয়ে গিয়েছে। এমনিতেই নিজের দলের রণনীতি তৈরি করার পাশাপাশি বিপক্ষ দলের শক্তি-দূর্বলতা যাচাই করার জন্য তথ্য সঞ্চয় করে রাখা থাকে অ্যানালিস্টের ল্যাপটপে। সেই সবেধন নীলমণি ল্যাপটপ বিকল হয়ে যাওয়াতেই বেজায় সমস্যায় পড়েছে হায়দরাবাদ শিবির।
পুরো ঘটনায় প্রচণ্ড রেগে গিয়েছেন কোচ লক্ষ্ণণ। অবশ্য শিখর ধবনের জন্য নয়, দলের অ্যানালিস্টের জন্য। ভিডিওতে দেখা গিয়েছে, বাউন্ডারির দিকে বল আছড়ে পড়ার আগেই ল্যাপটপ সুরক্ষিত করার বদলে দলের অ্যানালিস্ট সভয়ে নিজের চেয়ার ছেড়ে উঠে যান। তারপরেই হায়দরাবাদ দলের অ্যানালিস্টকে সোশ্যাল মিডিয়ায় ট্রোল করা হতে থাকে।
কেকেআর-এর ১৭২ রান তাড়া করতে নেমে ১৫৫ রানেই থেমে যায় হায়দরাবাদের ইনিংস। ১৭ রানে হার স্বীকার করতে হয় সানরাইজার্সকে। ক্রিকেট মহলের ব্যাখ্যা, মূল্যবান ল্যাপটপটি বিগড়ে যাওয়াতেই রান চেজ করার ক্ষেত্রে বিশ্লেষণে সমস্যা হয়েছে। হার কী সেইজন্যই?
নীচের লিঙ্কে ক্লিক করে ভিডিও দেখে নিন...http://www.iplt20.com/video/92516/new-laptops-please-sure-a-reboot-ain-t-working-here